“บล.คันทรี่ กรุ๊ป” คว้ารางวัล “TFEX Best Award 2021” 3 ปีซ้อน
“บล.คันทรี่ กรุ๊ป” คว้ารางวัลยอดเยี่ยมแห่งปี ‘TFEX Best Award 2021” 3 ปีซ้อน การันตีผลงานยอดเยี่ยมธุรกิจบริการด้านการเงินครบวงจร
“บล.คันทรี่ กรุ๊ป” คว้ารางวัลยอดเยี่ยมแห่งปี ‘TFEX Best Award 2021” 3 ปีซ้อน การันตีผลงานยอดเยี่ยมธุรกิจบริการด้านการเงินครบวงจร
10 ม.ค. 2565

บริษัทหลักทรัพย์คันทรี่ กรุ๊ป จำกัด (มหาชน) หรือ CGS ได้รับรางวัลยอดเยี่ยมแห่งปี “TFEX Best Award 2021” ในด้าน “Active Agent Award” จากบริษัท ตลาดสัญญาซื้อขายล่วงหน้า (ประเทศไทย) จำกัด (มหาชน) (TFEX)  สำหรับโบรกเกอร์ที่มีความโดดเด่นในด้านธุรกรรมของลูกค้าทั้งในแง่ปริมาณการซื้อขายอนุพันธ์สูงสุดใน TFEX ถือเป็น 1 ใน 4 รางวัลหลักของตลาดทุนในปี 2021 นี้
เมื่อวันที่ 6 มกราคม 2565 ที่ผ่านมา บริษัท ตลาดสัญญาซื้อขายล่วงหน้า (ประเทศไทย) จำกัด (มหาชน) ประกาศรางวัล TFEX Best Award 2021 เพื่อประกาศเกียรติคุณแก่บริษัทสมาชิกที่มีผลการดำเนินงานโดดเด่นในแต่ละด้าน โดย 6 โบรกเกอร์ที่มีผลงานโดดเด่นได้รับรางวัลตามแต่ละสาขากันไป โดย บล.คันทรี่ กรุ๊ป (CGS) คว้ารางวัลยอดเยี่ยม “Active Agent Award” ที่มอบให้สำหรับบริษัทสมาชิกที่มีปริมาณการซื้อขายอนุพันธ์สูงสุดในส่วนลูกค้าบุคคล ได้เป็นครั้งที่ 3 ครองตำแหน่งผู้ชนะในสาขานี้เป็นเวลา 3 ปีซ้อน ถือเป็นการการันตีผลงานยอดเยี่ยมธุรกิจบริการด้านการเงินที่ครบวงจร
ดร. วีรพัฒน์ เพชรคุปต์ ประธานเจ้าหน้าที่บริหาร บล.คันทรี่ กรุ๊ป (CGS) กล่าวว่า ปีที่ผ่านมา เป็นปีที่ท้าทายสำหรับสถานการณ์โควิด-19 อีก 1 ปี ซึ่งบริษัทฯ หรือทุกองค์กรต้องปรับตัวยืดหยุ่นให้ล้อไปกับภาวะเศรษฐกิจและมาตรการของรัฐบาล แต่บริษัทฯ ยังสามารถรักษาสถานภาพทางการเงินและความแข็งแกร่งที่มั่นคงทางธุรกิจอย่างต่อเนื่อง ในรูปแบบของการบริการด้านการเงินแบบครบวงจร ทำให้มีรายได้รวม สำหรับงวดหกเดือน ปี 2564  เพิ่มขึ้นร้อยละ 35.18  เมื่อเปรียบเทียบกับงวดเดียวกันของปีก่อน
โดยรายได้จากการเป็นนายหน้าซื้อขายหลักทรัพย์  เพิ่มขึ้น ร้อยละ  35.97 โดยตลาดซื้อขายหลักทรัพย์ มีส่วนแบ่งการตลาดอยู่อันดับที่ 15 และตลาดซื้อขายสัญญาซื้อขายล่วงหน้า มีส่วนแบ่งการตลาดอยู่อันดับที่ 1 ทำให้บริษัทฯ ได้รับรางวัลยอดเยี่ยมแห่งปี “TFEX Best Award 2021” ในด้าน ”Active Agent Award” ติดต่อกันเป็นเวลา 3 ปีซ้อน ต้องขอขอบคุณท่านลูกค้าทุกท่านที่เชื่อมั่นในบริษัทฯ และทีมผู้แนะนำการลงทุนทุกท่าน รวมถึงพนักงานทุกคนที่มีส่วนสนับสนุนให้ได้รับรางวัลนี้ครับ
ทั้งนี้ บล. คันทรี่ กรุ๊ป เป็นองค์กรที่มีชื่อเสียงด้วยนโยบายการบริหารงานที่เน้นความสุจริตโปร่งใส มีระบบการปฏิบัติงานที่เชื่อถือได้ระหว่างบริษัทฯ  ประกอบกิจการด้านโบรกเกอร์จนได้รับการยอมรับและไว้วางใจจากลูกค้านักลงทุนทุกกลุ่มช่วงอายุ และโดดเด่นด้วยบริการที่ครบครัน รวดเร็ว มีความปลอดภัยสูง จึงเป็นที่นิยมและที่ชื่นชมจากลูกค้าทั่วประเทศ ได้รับรางวัลการันตีความเป็นเป็นโบรกเกอร์ชั้นนำอย่างต่อเนื่องในทุกๆปี